bluuebunny/crossref_metadata_2025 huggingface dataset:
Διερεύνηση του ρόλου του HIF-2α στην κυτταρική ομοιοστασία
Authors: Μπεφάνη Χριστίνα
Published: August 2021

Οι μεταγραφικοί παράγοντες που επάγονται από την υποξία, HIF-1α και HIF-2α, διαδραματίζουν κεντρικό ρόλο στην απόκριση των κυττάρων στην υποξία. Στην παρούσα διατριβή μελετήθηκαν οι μηχανισμοί ρύθμισης της έκφρασης και ενεργοποίησης του ΗΙF-2α και συγκρίθηκαν με εκείνους του HIF-1α.Αρχικά, διερευνήθηκε ο μηχανισμός επαγωγής του HIF-2α σε κύτταρα ηπατοκαρκινώματος στην υποξία ή παρουσία κοβαλτίου και βρέθηκε ότι η υποξία επάγει τον HIF-2α με συμμετοχή των μονοπατιών PI3K και ROS, ενώ το κοβάλτιο χρησιμοποιεί επιπλέον το μονοπάτι των ERK. Παρόλο που ο HIF-2α εντοπίζεται αποκλειστικά στον πυρήνα παρουσία κοβαλτίου, δεν είναι μεταγραφικά ενεργός. Για πρώτη φορά βρέθηκε ότι το κοβάλτιο, σε αντίθεση με την υποξία, δεν επάγει ειδικούς μεταγραφικούς στόχους του HIF-2 σε κύτταρα ηπατοκαρκινώματος, όπως την SOD2 και την EPO. Ωστόσο, το κοβάλτιο επάγει την μεταγραφική ενεργότητα του HIF-2 σε μη ηπατικά καρκινικά κύτταρα και επάγει τη δράση του HIF-1 σε όλες τις κυτταρικές σειρές.Στη συνέχεια, διερευνήθηκε ο μηχανισμός μετα-μεταφραστικής ρύθμισης του HIF-2α και διαπιστώθηκε ότι εμπλέκονται η κινάση της καζεΐνης 1 (CK1) και οι ERK1/2. Βρέθηκε ότι η CK1 επηρεάζει αρνητικά την μεταγραφική ενεργότητα του HIF-2, χωρίς να επηρεάζει την έκφραση του, πιθανόν μέσω φωσφορυλίωσης του στη Ser249, σε κύτταρα ηπατοκαρκινώματος. Όσον αφορά τις ERK1/2, διαπιστώθηκε ότι οι ERK1/2 ενισχύουν τη μεταγραφική ενεργότητα του HIF-2, χωρίς να επηρεάζουν την έκφραση του, αλλά αναστέλλοντας το μηχανισμό πυρηνικής εξαγωγής του HIF-2α. Επίσης, βρέθηκε για πρώτη φορά ότι η αμινοξική περιοχή 366-542 του HIF-2α πιθανόν να περιέχει σήμα πυρηνικής εξαγωγής το οποίο επηρεάζεται άμεσα ή έμμεσα από τη δράση των ERK1/2.Επόμενο στόχο της διατριβής αποτέλεσε η διαλεύκανση του μηχανισμού δράσης του αναστολέα πρωτεασώματος βορτεζομίδη στην επαγωγή του HIF-1α σε κύτταρα καρκίνου του προστάτη και του HIF-2α σε κύτταρα ηπατοκαρκινώματος. Βρέθηκε ότι η βορτεζομίδη μειώνει την επαγόμενη από την υποξία έκφραση του HIF-1α μέσω απενεργοποίησης του μονοπατιού PI3K/Αkt. Επίσης μειώνει και την επαγόμενη από την υποξία μεταγραφική ενεργότητα του HIF-1 μέσω αναστολής των ERK1/2 και μείωσης του πυρηνικού εντοπισμού του HIF-1α σε κύτταρα καρκίνου του προστάτη. Ωστόσο, η δράση της βορτεζομίδης στον HIF-2α σε κύτταρα ηπατοκαρκινώματος, φαίνεται να είναι διαφορετική. Η βορτεζομίδη δεν επηρεάζει την επαγόμενη από την υποξία έκφραση του HIF-2α αλλά μειώνει τη μεταγραφική του ενεργότητα.
Ο αυτοπροσδιορισμός των Ιουδαίων απέναντι στους Έλληνες
Authors: Παπακυρίτση Δήμητρα
Published: August 2021

Η διατριβή αυτή επιδίωξε να καταδείξει πώς σχηματοποιείται η ταυτότητά των Ιουδαίων διαχρονικά και στη συνέχεια πώς καθίσταται διακριτή στη δύσκολη χρονική περίοδο των ελληνιστικών χρόνων, πώς δηλαδή λειτούργησε ο αυτοπροσδιορισμός, για να διασφαλίσει την αναγκαία συλλογική ταυτότητα, που έπρεπε να διαθέτει η Ιουδαϊκή κοινότητα, για να παραμείνει έθνος, να μην αφομοιωθεί και να μετεξελιχθεί σε πολιτική κοινότητα. Επειδή το ζήτημα της ταυτότητας καθιστούσε αναγκαία την κοινωνιολογική και εθνολογική προσέγγιση, χρησιμοποιήθηκαν για το λόγο αυτό τα εργαλεία των επιστημών αυτών για την οργάνωση και επεξεργασία του υλικού. Στη συνέχεια η Παλαιά Διαθήκη μας έδωσε το υλικό, το οποίο επεξεργαστήκαμε, προσέχοντας οι ερμηνείες μας να μην έρθουν αντιμέτωπες με θεολογικά θέματα. Η συνδυαστική αυτή μελέτη σκιαγραφεί μια νέα πολυμεριστική οπτική των αντίστοιχων κειμένων που μελετήσαμε, η οποία μας επιτρέπει να εξάγουμε πολιτικά και κοινωνικά συμπεράσματα για ένα λαό, που είναι γνωστός κυρίως για τη θρησκεία του. Η γοητεία που άσκησε ο Ελληνισμός στην ανώτερη τάξη των Ιουδαίων της Παλαιστίνης, καθώς και στις κοινότητες της Διασποράς, και από την άλλη το αίσθημα μειονεξίας που τους δημιούργησε, οδήγησε στην αλλοίωση των πολιτισμικών τους χαρακτηριστικών, γεγονός που έκανε εμφανή τον κίνδυνο της αφομοίωσης τους. Για να υπερασπιστούν τον Ιουδαϊσμό και την ταυτότητά τους, οι πνευματικοί άνθρωποι της κοινότητας κατέβαλλαν προσπάθειές να αναπροσδιοριστούν και να αναδιαμορφώσουν την ταυτότητα της εθνοτικής τους κοινότητας και να την καταστήσουν αναγνωρίσιμη και διακριτή, κυρίως για τους ίδιους. Για το λόγο αυτό γράφτηκαν ή μεταφράστηκαν τη συγκεκριμένη περίοδο κείμενα, των οποίων οι συγγραφείς είχαν ως στόχο τους την υπεράσπιση και την ενίσχυση της εθνότητάς τους. Επιλέξαμε λοιπόν, από τα κείμενα αυτά τα βιβλία Α΄, Β΄, Γ Μακκαβαίων, «Σοφία Σειράχ» και «Σοφία Σολομώντος», τα οποία και αναλύσαμε, προσπαθώντας να καταδείξουμε την προσπάθεια αυτή. Oι συγγραφείς αυτοί υποστήριξαν τον Ιουδαϊσμό και την κοινότητα, ενεργοποιώντας θεσμούς, δεσμούς, παραδόσεις και εθνοτικά χαρακτηριστικά, για να ενισχύσουν την αυτοσυνείδησή της. Απέδειξαν έτσι την αρχαιότητα και τη νομιμότητα τους ως έθνος, προβάλλοντας τις ομοιότητές μεταξύ των μελών της κοινότητάς τους και προσπάθησαν να τονίσουν τις διαφορές τους με τους Έλληνες, για να διασφαλίσουν τα διακριτικά της ταυτότητάς τους, και να ενισχύσουν την εθνοτική συνείδηση τους. Πλαισίωσαν ιδεολογικά-θρησκευτικά την εθνοτική αντίδραση της εξέγερσης των Μακκαβαίων και επιδίωξαν να διαμορφώσουν αντιλήψεις και πρότυπα συμπεριφοράς, που θα καθόριζαν τη θρησκευτική και φυλετική ταυτότητα τους, που θα τους προστάτευε από την αφομοίωση και τον αφανισμό. Έδρασαν συμπληρωματικά ο ένας με τον άλλο, αναδεικνύοντας το έργο τους σε υπόθεση εθνική. Τα έργα τους, μια σειρά από πολιτικά κείμενα, που απευθύνονται στα μέλη της κοινότητας, συνιστούν μια φανερή εθνοτική προπαγάνδα, που αναδεικνύει ταυτόχρονα την ικανότητα της Ιουδαϊκής κοινότητας να αγωνίζεται και να ανασυγκροτείται σε δύσκολους καιρούς
Ανάπτυξη και μελέτη δομής και ιδιοτήτων επικαλύψεων νανοϋλικών με τεχνολογίες θερμικού ψεκασμού
Authors: Πέτσας Νικόλαος
Published: August 2021

Στην παρούσα διατριβή εξετάστηκε η ανάπτυξη και βελτιστοποίηση επικαλύψεων θερμικού ψεκασμού με χρήση νανοϋλικών με τις τεχνικές APS και HVOF και χρήση της τεχνικής σχεδιασμού πειραμάτων Taguchi, καθώς και η επίδραση των παραμέτρων αμμοβολής στην επιφανειακή τραχύτητα υποστρώματος και την αντοχή πρόσφυσης επικάλυψης, ενώ έγινε και εκτίμηση της ποιότητας της ατμόσφαιρας στον εσωτερικό χώρο βιομηχανίας θερμικού ψεκασμού.Για τις επικαλύψεις Fe–31Mo–2C, η μελέτη της βέλτιστης επικάλυψης από νανοφασική πούδρα κατέδειξε ότι οι ιδιότητές της υπερκαλύπτουν τις ισχύουσες προδιαγραφές για τη συμβατική επικάλυψη. Επίσης, εμφάνισε μεγαλύτερη περιεκτικότητα σε οξείδια, ενώ τα σωματίδια Μο είχαν μικρότερο μέγεθος και καλύτερη διασπορά. Κατά τον ψεκασμό αναπτύχθηκαν τα οξείδια FeO και Fe3O4, τα οποία δρουν ως στερεά λιπαντικά. Παρατηρήθηκε ο σχηματισμός μαρτενσιτικής φάσης, καθώς και άμορφης φάσης, γεγονός που υποδηλώνει ότι δε διατηρήθηκε η νανοδομή της πούδρας μετά τον ψεκασμό. Ο συντελεστής τριβής της επικάλυψης από νανοφασική πούδρα εμφάνισε βελτίωση κατά 30% σε σύγκριση με τον αντίστοιχο συντελεστή της συμβατικής. Η φθορά ήταν υψηλότερη, λόγω της μεγαλύτερης αρχικής επιφανειακής τραχύτητας, όμως στην πορεία των δοκιμών ο ρυθμός φθοράς ήταν παραπλήσιος και για τις δύο επικαλύψεις.Για τις επικαλύψεις Fe–1,5Cr–1,1C, παρατηρήθηκε και σε αυτή την περίπτωση η ανάπτυξη των οξειδίων FeO και Fe3O4, ενώ επετεύχθη η διατήρηση της νανοδομής μετά τον ψεκασμό. Σε αυτό συνετέλεσε η μικρότερη ηλεκτρική ισχύς ψεκασμού που οδηγεί σε χαμηλότερες θερμοκρασίες στη φλόγα πλάσματος και το μεγαλύτερο μέγεθος σωματιδίων της πούδρας. Η τριβολογική συμπεριφορά της νανοφασικής επικάλυψης ήταν βελτιωμένη, παρουσιάζοντας χαμηλότερο συντελεστή τριβής και μικρότερη φθορά από τη συμβατική.Για τις επικαλύψεις WC-12Co, επετεύχθη η διατήρηση μέρους της νανοδομής της αρχικής πούδρας στην επικάλυψη και παρατηρήθηκε η εμφάνιση της φάσης Co3W3C, εξαιτίας της διάλυσης του WC στη μήτρα Co. Η μείωση του μεγέθους των σωματιδίων της νανοφασικής πούδρας οδήγησε σε έντονα φαινόμενα εξανθράκωσης στην επικάλυψη. Η προσθήκη Al αύξησε τη μικροσκληρότητα και μείωσε το πορώδες, ενώ παράλληλα περιόρισε τη διάλυση του WC προς Co3W3C. Τόσο η συμβατική όσο και η νανοφασική επικάλυψη παρουσίασαν παρόμοιους συντελεστές τριβής, ενώ η προσθήκη Al προκάλεσε αύξηση του συντελεστή. Η φθορά των επικαλύψεων ήταν αμελητέα και μη μετρήσιμη. Ως προς το ανταγωνιστικό υλικό, η νανοφασική επικάλυψη προκάλεσε τη μικρότερη φθορά εκτριβής, ενώ η συμβατική τη μεγαλύτερη. Η φθορά του ανταγωνιστικού υλικού παρουσιάζει γραμμική συσχέτιση με τη μικροσκληρότητα των επικαλύψεων.Αναφορικά με τη μελέτη της αμμοβολής, βρέθηκε ότι τη μεγαλύτερη αυξητική επίδραση στη διαμόρφωση της επιφανειακής τραχύτητας και της αντοχής πρόσφυσης είχε το μεγαλύτερο μέγεθος των αποξεστικών κόκκων. Ως προς την εκτίμηση της ποιότητας της ατμόσφαιρας, τα αποτελέσματα έδειξαν ότι οι μετρούμενες συγκεντρώσεις ήταν χαμηλές και εντός των ορίων της νομοθεσίας.
Η κοινωνική επιρροή στο πλαίσιο του πληροφοριακού πλουραλισμού
Authors: Ζαχαριάδης Πολύδωρος-Ανδρέας
Published: August 2021

[…] Κατά την παρούσα διατριβή θα επιχειρηθεί να εφαρμοστεί σε πειραματικό επίπεδο η κοινωνιολογική θεώρηση του πληροφοριακού πλουραλισμού στις διαδικασίες κοινωνικής επιρροής μέσα από την κοινωνιοψυχολογική οπτική του τριαδικού μοντέλου επιρροής. Πιο συγκεκριμένα, θα εξεταστεί η μειονοτική και η εξουσιαστική επίδραση όταν ο πληθυσμός έχει άμεση πρόσβαση στις θέσεις και των δύο πηγών επιρροής. Σε ένα πλαίσιο δηλαδή διάχυσης των πληροφοριών, δηλαδή πληροφοριακού πλουραλισμού. […]
Βιοενθυλάκωση της κουρκουμίνης σε κύτταρα Saccharomyces cerevisiae
Authors: Παραμέρα Ευσταθία
Published: August 2021

Στην παρούσα διατριβή αξιολογήθηκε η αποτελεσματικότητα των κυττάρων του Saccharomyces cerevisiae, του ζυμομύκητα της αρτοποιίας και της ζυθοποιίας, να χρησιμοποιηθεί ως μέσο ενθυλάκωσης. Ως διατροφοδραστικό συστατικό επιλέχθηκε η κίτρινη χρωστική κουρκουμίνη, βασικό συστατικό του φυτού Curcuma longa, με φαρμακευτική δράση. Η ενθυλάκωσή της επιβάλλεται λόγω της ανύπαρκτης υδατοδιαλυτότητας και της ευαισθησίας της σε αλκαλικό περιβάλλον, στο φώς και τη θέρμανση. Μελέτες με Μικροσκόπηση Φθορισμού, με Διαφορική Θερμιδομετρία Σάρωσης (DSC) και με Φασματοσκοπία Υπερύθρου (FT-IR) έδειξαν την επιτυχή ενθυλάκωση της κουρκουμίνης και τις αλληλεπιδράσεις της με τα κύτταρα. Η κουρκουμίνη ενσωματώνεται στην πλασματική μεμβράνη, ωστόσο υπάρχουν και μόριά της που αλληλεπιδρούν με συστατικά του κυτταρικού τοιχώματος. Η αποτελεσματικότητα της ενθυλάκωσης εκφράστηκε ποσοτικά με την % κ.β. περιεκτικότητα των μικροκαψουλών σε κουρκουμίνη (% Encapsulation Yield) και με την απόδοση της ενθυλάκωσης (% Εncapsulation Efficiency) οι οποίες συσχετίστηκαν με τις συνθήκες ενθυλάκωσης: (α) πλασμόλυση κυττάρων, (β) παρουσία αιθανόλης, (γ) θερμοκρασία ενθυλάκωσης και (δ) λόγο μάζας κουρκουμίνης:κυττάρων. Με απλή ανάμιξη των συστατικών σε υδατικό διάλυμα είναι εφικτή η παρασκευή μικροκαψουλών με %κ.β. περιεκτικότητα έως 35%. Για λόγους σύγκρισης η κουρκουμίνη ενθυλακώθηκε επίσης σε β-κυκλοδεξτρίνη (β-CD) και τροποποιημένο άμυλο (MS). Σε συνθετικό γαστρικό και παγκρεατικό υγρό η διαλυτοποίηση της κουρκουμίνης από το MS και β-CD γίνεται γρήγορα, ενώ από τα κύτταρα σταδιακά. H ενθυλακωμένη στα κύτταρα κουρκουμίνη, και λιγότερο στην β-CD και MS, προστατεύτηκε αποτελεσματικά από τις καταστροφικές συνέπειες του φωτός, των υψηλών θερμοκρασιών και την αλκαλική αποικοδόμηση. Φαίνεται ότι στα κύτταρα το δίκτυο του κυτταρικού τοιχώματος το οποίο περιβάλλει την μεμβράνη παρέχει επιπλέον προστασία.
Το ελληνικό νηπιαγωγείο
Authors: Ανδρουλιδάκη Ροδάνθη
Published: August 2021

Στη διατριβή αυτή διερευνώνται οι παράγοντες, οι οποίοι επηρεάζουν και προσδιορίζουν την οργάνωση και τη λειτουργία του νηπιαγωγείου και εντοπίζονται οι δυσλειτουργίες, προσδιορίζονται οι αιτίες και γίνονται προτάσεις για την αντιμετώπισή τους. Η διερεύνηση των παραπάνω παραγόντων γίνεται κυρίως κάτω από το πρίσμα της θεώρησης του νηπιαγωγείου ως κοινωνικού οργανισμού, με το σύστημα εισροών-εκροών και με την εφαρμογή της οικονομικής θεωρίας, τη θεώρηση δηλαδή του νηπιαγωγείου ως επιχείρησης, τον προσδιορισμό τιμής και ποσότητας ισορροπίας, την κατασκευή συνάρτησης παραγωγής προσχολικής εκπαίδευσης, την παρουσίασή του στο πλαίσιο γενικής ισορροπίας κ.α.
Συνθετικές, φασματοσκοπικές και δομικές μελέτες ειδογένεσης του ινσουλιμιμητικού βαναδίου παρουσία φυσιολογικών υποκαταστατών σε υδατικά διαλύματα
Authors: Καλύβα Μαρία
Published: August 2021

Vanadium is an essential element, which exists in all organisms at low concentration. Nevertheless, it plays a catalytic role in metalloenzymes like haloperoxidases and nitrogenases. Equally important, however, appear to be vanadium’s multiple and complex roles as inorganic cofactor, sustaining diverse physiological activities in lower and higher organisms, including humans. Most notable among such activities are its antitumorigenicity, mitogenicity, and inhibition of key metabolic enzymes such as phosphoglucomutases and others. Outstanding among the various effects vanadium can exert is its ability to promote insulin mimetic activity in the pathophysiological state of diabetes mellitus in humans. The wide spectrum of activities exhibited by vanadium undoubtedly arises as a result of complex interactions of the metal ion in its predominant oxidation states 4+and 5+ with a plethora of high molecular as well as low molecular mass biomolecules. Of the low molecular mass bioligands interacting with vanadium are carboxylic acids, representative of which are citric acid and malic acid. The citric acid is present in human plasma at high concentration (0.1 mM), thus being capable of promoting interactions with various metal ions, like vanadium, potentially modulating a plethora of metabolic functions. Also another important physiological ligand is the hydrogen peroxide. The way that was selected to be realised the study of interaction of vanadium with this molecules is the synthetic approach. Aim of this approach is the determination of soluble and bioavailable species, their complete structural, spectroscopy and potential characterization, and the cross-correlation of structural, spectroscopic attributes of these species with their potential biological action. Therefore for the comprehension of biological action of vanadium, was studied a) the binary systems: V(IV)-citric acid, V(V)-Citric acid, and b) the ternarysystems: V(V)-citric acid- hydrogen peroxide and V(V)-malic acid - hydrogen peroxide. From these studies were resulted vanadium species, that were characterized structurally, spectroscopically and electrochemically. Moreover, for the vanadium V(IV, V)-citric acid and vanadium V(V)-citricacid-hydrogen peroxide systems, took place studies of the chemical reactivity of vanadium species as for a) the pH, b) the effect oxidant reagent and c) the effect of temperature. The results of this study were a) the connection of vanadium species of a system among them and b) the connection of different oxidation state vanadium species. Thus, it was resulted speciation diagram that shows how the vanadium species are converted as the pH changes and as the oxidation state of vanadiumchanges. Similar chemistry is likely to take place in the biological systems.
Μελέτες δυναμικής για φωτοδιάσπαση και αντιδράσεις αλογονούχων μορίων
Authors: Σαμαρτζής Πέτρος
Published: August 2021

Η εργασία αυτή συζητά τα αποτελέσματα πειραμάτων φωτοαπορρόφησης για τέσσερα αλογονούχα μόρια και μια χημική αντίδραση. Η τεχνική που χρησιμοποιήθηκε είναι η χαρτογράφηση ταχύτητας ιόντων και ηλεκτρονίων η οποία μετράει ταυτόχρονα την ενεργειακή και γωνιακή κατανομή επιλεγμένων φωτοθραυσμάτων ή φωτοηλεκτρονίων. Το κείμενο χωρίζεται σε επτά κεφάλαια. Το κεφάλαιο 1 είναι μια εισαγωγή στη φωτοδιάσπαση και στις αρχές της Απεικόνισης Ιόντων. Στο κεφάλαιο 2 περιγράφεται η πειραματική συσκευή. Από το τρίτο και μετά περιγράφονται πειράματα και συζητούνται αποτελέσματα. Συγκεκριμένα στο κεφάλαιο 3 συζητείται η φωτοδιάσπαση του χλωρίου μετά από μονοφωτονική απορρόφηση στην περιοχή 310-470 nm. Από τις γωνιακές και ενεργειακές κατανομές των φωτοθραυσμάτων υπολογίστηκαν οι συνεισφορές διεγερμένων καταστάσεων στο φάσμα απορρόφησης του Cl2, παρατηρήθηκε μη αδιαβατική διασταύρωση ανάμεσα τους και διαπιστώθηκε ευθυγράμμιση στα θραύσματα Cl(2P3/2). Στο κεφάλαιο 4 περιγράφεται η πλούσια δυναμική της πολυφωτονικής διέγερσης του Br2 στην περιοχή 430−475 nm. Μέσω των ενεργειακών και γωνιακών κατανομών ιόντων και φωτοηλεκτρονίων παρατηρήσαμε μεταξύ άλλων διέγερση του Br2 σε δονητικά επίπεδα μιας κατάστασης Rydberg, δημιουργία ιόντος Br2 +, διέγερση του ιόντος σε υψηλότερες ηλεκτρονικές καταστάσεις και προδιάσπαση προς διεγερμένα άτομα Br. Επιβεβαιώσαμε επίσης παλιότερα συμπεράσματα για το σχετικό ποσοστό των spin-orbit καταστάσεων του Br μετά τη μονοφωτονική διάσπαση του Br2. Στο κεφάλαιο 5 συζητείται η μονοφωτονική φωτόλυση του CH3Br στην περιοχή 215-250 nm, εξάγεται η συνεισφορά κάθε διεγερμένης κατάστασης στο φάσμα απορρόφησης καθώς και το είδος και η έκταση της εσωτερικής διέγερσης του CH3 από τις γωνιακές & ενεργειακές κατανομές των θραυσμάτων. Στο κεφάλαιο 6 παρουσιάζονται τα αποτελέσματα της διέγερσης του CH3I στο συνεχές της Α ζώνης απορρόφησης με laser 15 ns, 5 ps και 500fs ενέργειας 5 eV. Από τις εικόνες I+, CH3 + και φωτοηλεκτρονίων που καταγράψαμε παρατηρούμε τον ανταγωνισμό μονοφωτονικής φωτόλυσης και ιονισμού πολλαπλών σταδίων του CH3I. Τέλος στο κεφάλαιο 7 παρουσιάζονται τα αποτελέσματα της εφαρμογής της χαρτογράφησης ταχύτητας στη μέτρηση της μερικής ενεργού διατομής σε αντιδράσεις, στην περίπτωση της αντίδρασης του Cl με το C2H6 για την ενέργεια κρούσης 0.36 eV.
Ανάπτυξη μεθοδολογίας για την αξιολόγηση της ποιότητας των χυτών κραμάτων αλουμινίου για χρήση σε ελαφρές κατασκευές
Authors: Αλεξόπουλος Νικόλαος
Published: August 2021

Ο χαρακτηρισμός της ποιότητας των χυτών κραμάτων αλουμινίου , γίνεται μέχρι σήμερα μέσω του χαρακτηρισμού της ποιότητας της μικροδομής, μετρήσεων σκληρότητας και πειραμάτων κρούσης και σε μικρότερο βαθμό, δοκιμών εκφυλισμού. Στην παρούσα διατριβή, προτείνεται ένας νέος εμπειρικός δείκτης για τον ποσοτικοποιημένο χαρακτηρισμό της ποιότητας χυτών κραμάτων αλουμινίου. Ο προτεινόμενος δείκτης αξιολογεί την ποιότητα ενός υλικού από την πλευρά του μηχανικού που σχεδιάζει ένα κατασκευαστικό στοιχείο και επομένως την αξιολογεί ως την ικανότητα του υλικού για μηχανικές επιδόσεις. Για την αξιολόγηση αυτή ο προτεινόμενος δείκτης συνεκτιμά την αντοχή και την ολκιμότητα του υλικού σε εκφυλισμό. Παράλληλα, για το χαρακτηρισμό της ποιότητας, ο δείκτης παίρνει υπόψη τη δυσθραυσότητα του υλικού καθώς και τη διασπορά των μηχανικών ιδιοτήτων του υλικού. Η διατύπωση του δείκτη στηρίχτηκε σε έναν ευρείας έκτασης πειραματικό χαρακτηρισμό της μηχανικής συμπεριφοράς σε εφελκυσμό καθώς και της μικροδομής των κυριότερων αεροπορικών χυτών κραμάτων αλουμινίου σε συνάρτηση με τη μεταβολή α) της χημικής σύστασης, β) του ρυθμού στερεοποίησης και γ) της θερμικής κατεργασίας αυτών καθώς και στη διατύπωση εμπειρικών συναρτήσεων για την εξάρτηση των μηχανικών ιδιοτήτων των κραμάτων που εξετάστηκαν από τις παραπάνω μεταβολές των παραμέτρων χύτευσης. Προκειμένου να διευκολυνθεί η αξιοποίηση του δείκτη, διατυπώθηκαν απλουστευμένες προσεγγιστικές εκφράσεις που επιτρέπουν τον υπολογισμό του από δεδομένα των απλών πειραμάτων της σκληρομέτρησης και της κρούσης. Τέλος προτάθηκε μεθοδολογία δημιουργίας χαρτών ποιότητας με βάση τον προταθέντα δείκτη για την υποστήριξη της επιλογής υλικού όταν είναι γνωστές οι απαιτήσεις σε μηχανικές επιδόσεις συγκεκριμένων κατασκευαστικών στοιχείων.
Μελέτη του γίγνεσθαι των πολυχλωριωμένων διφαινυλίων στην ατμόσφαιρα της ανατολικής Μεσογείου
Authors: Μανδαλάκης Εμμανουήλ
Published: August 2021

Κατά τη διάρκεια αυτής της διατριβής, αναπτύχθηκε μια ιδιαίτερα ευαίσθητη και επιλεκτική μέθοδος για την ανάλυση των πολυχλωριωμένων διφαινυλίων (PCBs), η οποία βασίστηκε στην χρήση της αέριας χρωματογραφίας-διπλής φασματογραφίας μάζας. Η ατμοσφαιρική συγκέντρωση των PCBs, η οποία προσδιορίστηκε στην περιοχή της Φινοκαλιάς (βορειοανατολική Κρήτη, Ελλάδα), ήταν πολύ χαμηλότερη σε σχέση με τις συγκεντρώσεις που έχουν μετρηθεί σε άλλες περιοχές του πλανήτη. Υποστηρίχτηκε ότι η περιοχή της Φινοκαλιάς βρίσκεται μακριά από πηγές εκπομπής PCBs και ότι η παρουσία αυτών των ενώσεων στην ατμόσφαιρα της ανατολικής Μεσογείου θα οφείλεται κυρίως στη μεταφορά από μακρινές αποστάσεις. Η ροή ξηρής εναπόθεσης των PCBs στην περιοχή της Φινοκαλιάς ήταν αρκετά χαμηλότερη σε σχέση με τις αντίστοιχες ροές που έχουν προσδιοριστεί σε άλλα σημεία του πλανήτη. Περαιτέρω, η ροή υγρής εναπόθεσης των PCBs ήταν κατά μέσο όρο τέσσερις φορές υψηλότερη σε σχέση με την αντίστοιχη ροή ξηρής εναπόθεσης. Για πρώτη φορά επιβεβαιώθηκε με μετρήσεις πεδίου, ότι η αντίδραση με τις ρίζες υδροξυλίου θα αποτελεί μια ιδιαίτερα σημαντική διεργασία για την απομάκρυνση των PCBs από την ατμόσφαιρα. Υπολογίστηκε ότι στην ατμόσφαιρα της ανατολικής Μεσογείου θα αιωρούνται περίπου 130 κιλά PCBs. Κάθε χρόνο, περίπου 2 τόνοι PCBs εναποθέτονται συνολικά στα επιφανειακά ύδατα της ανατολικής Μεσογείου, λόγω των διεργασιών της υγρής και ξηρής εναπόθεσης των αερίων και σωματιδιακών PCBs. Εκτιμήθηκε ότι περίπου 4 τόνοι PCBs θα καταστρέφονται κάθε χρόνο στην ατμόσφαιρα της ανατολικής Μεσογείου, κυρίως λόγω της αντίδρασης με τις ρίζες υδροξυλίου. Θεωρώντας ότι το ισοζύγιο μάζας των PCBs είναι σταθερής κατάστασης, εκτιμήθηκε ότι περίπου 6 τόνοι PCBs θα πρέπει να μεταφέρονται κάθε χρόνο προς την ατμόσφαιρα της ανατολικής Μεσογείου λόγω της κίνησης των αερίων μαζών.
Το ελληνικό σύστημα θαλασσίων μεταφορών - ποιότητα και τεχνοοικονομικές εξελίξεις σε πλοία - κανονισμοί - υπηρεσίες - λιμάνια - προτάσεις αναβάθμισης
Authors: Ψαρρός Απόστολος
Published: August 2021

Το σημερινό σύστημα της Ελληνικής Ακτοπλοΐας, τρία χρόνια μετά την απελευθέρωση των θαλασσίων ενδομεταφορών (άρση του cabotage) χαρακτηρίζεται από αρκετά μεγάλα προβλήματα που σχετίζονται τόσο με τη λειτουργία του κράτους και τις παρεμβάσεις του - όπως προβλήματα λιμενικής υποδομής, θεσμικά ζητήματα, δομή δικτύου άγονων γραμμών - όσο και με την προσφορά υπηρεσιών από τις ακτοπλοϊκές επιχειρήσεις - όπως προβλήματα στόλου, αυξημένοι ναύλοι, και μη εξυπηρέτηση άγονων γραμμών. Στα πλαίσια της παρούσας διατριβής, εκτός από την αναλυτική παρουσίαση των παραγόντων που χαρακτηρίζουν το Σύστημα της Ελληνικής Ακτοπλοΐας (όπως το θεσμικό πλαίσιο, η δομή του δικτύου, ο ακτοπλοϊκός στόλος, η λιμενική υποδομή κλπ), θα γίνει και καταγραφή των προβλημάτων που προκύπτουν από την ολιγοπωλιακή μορφή της ελληνικής αγοράς, και θα προταθούν πιθανές λύσεις για αυτά. Επιπλέον, περιγράφονται αναλυτικά οι διαδικασίες έγκρισης γραμμών και δρομολογίων, όπως και οι διαδικασίες καθορισμού των ναύλων. Τέλος, γίνεται εκτενής αναφορά στο γεγονός μετάβασης της Ελληνικής Ακτοπλοΐας σε καθεστώς ελεύθερης αγοράς με την άρση του προνομίου της ακτοπλοΐας (cabotage), και συγκεκριμένα στο πως αυτή εφαρμόστηκε αλλά και στο τι εκτιμάται ότι θα ακολουθήσει μετά από την εφαρμογή της. Το σημαντικότερο μέρος της διατριβής όμως είναι η προμελέτη της εισαγωγής νέων ανταγωνιστικών μέσων στο δίκτυο των ακτοπλοϊκών μεταφορών της χώρας. Τα νέα μέσα αυτά είναι τα σκάφη «Wing in Ground Effect» (W.I.G.) (Πτέρυγας σε Φαινόμενο Επίδρασης Επιφανείας), τα οποία αναμένονται το 2009 στην Ελλάδα, καθώς και τα υδροπλάνα - τα οποία ήδη λειτουργούν σε μικρή κλίμακα – τα οποία αναμένεται να επιλύσουν σημαντικά προβλήματα στην εξυπηρέτηση του ακτοπλοϊκού δικτύου και ιδίως των άγονων γραμμών. Στην στατιστική ανάλυση που έγινε στα ερωτηματολόγια της ενδεικτικής γραμμής Αττικής-Νάξου φαίνεται ότι ο κόσμος είναι ενήμερος για τα νέα μέσα ( σκάφη WIG και υδροπλάνα), και υπό προϋποθέσεις, έτοιμος να ανταποκριθεί θετικά στον νέο είδους ανταγωνισμό που προβλέπεται να ξεκινήσει τα προσεχή έτη στο δίκτυο μεταφορών της νησιωτικής Ελλάδος, με σκοπό τη βελτίωση της ποιότητας των θαλασσίων μεταφορών στη χώρα μας. Επιπλέον αναφέρονται τα προβλήματα που εντοπίζει ο κόσμος στη λειτουργία των ακτοπλοϊκών συγκοινωνιών και τι θεωρεί ότι πρέπει να αλλάξει για τη περαιτέρω βελτίωση της κατάστασης. Τέλος στην ανάλυση αυτή φαίνεται ότι η πλειοψηφία του κόσμου θεωρεί τις ακτοπλοϊκές συγκοινωνίες δυσανάλογα ακριβές σε σχέση με τις προσφερόμενες υπηρεσίες και ότι η επιλογή άλλων μέσων - υπό συνθήκες - αποτελεί μια σοβαρή εναλλακτική λύση για τη μετακίνηση των επιβατών όχι μόνο στη συγκεκριμένη γραμμή, που είναι από τις πιο εμπορικές, αλλά και στο ευρύτερο σύστημα θαλασσίων μεταφορών της χώρας.
Λεπτομερές μοντέλο τριβών 4-χρονων ναυτικών κινητήρων diesel
Authors: Λιβανός Γεώργιος
Published: August 2021

Στην παρούσα διδακτορική διατριβή διερευνήθηκε η τριβή που αναπτύσσεται στα κύρια τμήματα ενός τυπικού 4-Χ ναυτικού κινητήρα Diesel. Αρχικά, αναπτύχθηκε ένα λεπτομερές μοντέλο, ικανό να προβλέπει την δύναμη τριβής που ασκείται στα διάφορα μέρη του κινητήρα. Το μοντέλο βασίστηκε στην διδιάστατη εξίσωση Reynolds, την αρχή διατήρησης μάζας και το 2ο νόμο του Νεύτωνα. Προηγούμενες προσεγγίσεις του θέματος τροποποιήθηκαν κατάλληλα, προκειμένου να συμπεριλάβουν την αλληλεπίδραση μεταξύ των λιπαινόμενων μερών του κινητήρα και την ανομοιομορφία της περιστροφικής ταχύτητας, λόγω διακυμάνσεων της ροπής. Συμπληρωματικά με το λεπτομερές μοντέλο, αναπτύχθηκε και ένα απλοποιημένο μοντέλο, προκειμένου να χρησιμοποιηθεί σε υπάρχοντες δυναμικούς ή θερμοδυναμικούς κώδικες προσομοίωσης κινητήρων. Το προτεινόμενο μοντέλο διατηρεί όσο το δυνατόν χαμηλότερη πολυπλοκότητα εφαρμογής, ενώ λαμβάνει υπόψιν του τα δυναμικά χαρακτηριστικά των αναπτυσσόμενων λιπαντικών μεμβρανών. Επίσης θεωρεί την αλληλεπίδραση μεταξύ των λιπαινόμενων μερών του κινητήρα και την διαθεσιμότητα του λιπαντικού στις επιφάνειες τριβής. Αποτελέσματα και από τα δύο μοντέλα συγκρίθηκαν επιτυχώς με δημοσιευμένα πειραματικά αποτελέσματα για διάφορα εξαρτήματα κινητήρων. Επιπλέον, κατασκευάστηκε μια κλίνη δοκιμών μονοκύλινδρου κινητήρα και πραγματοποιήθηκε μια σειρά πειραμάτων ετεροκίνησης (friction motoring tests). Τα πειραματικά αποτελέσματα που προέκυψαν συγκρίθηκαν με τα αποτελέσματα της μαθηματικής προσομοίωσης και διαπιστώθηκε ικανοποιητική σύμπτωση. Η ανάλυση των αποτελεσμάτων της προσομοίωσης επιβεβαίωσε την δυνατότητα των μοντέλων τριβής που αναπτύχθηκαν, να προβλέπουν επαρκώς την τριβή και τις συνθήκες λίπανσης που επικρατούν σε κρίσιμα εξαρτήματα του κινητήρα.
Δημήτρης Δραγατάκης
Authors: Καλοπανά Μαγδαληνή
Published: August 2021

Ο Κατάλογος Έργων του Δημήτρη Δραγατάκη (1914-2001) αποτελεί την πρώτη αναλυτική παρουσίαση ογκώδους εργογραφίας Έλληνα συνθέτη ανά συστηματικές κατηγορίες, με επικουρική χρονολογική ταξινόμηση. Συνέχεια των εγκυρότερων διεθνώς Καταλόγων Έργων του 20ού αιώνα, αλλά και των ελληνικών που έχουν προηγηθεί, αποτελεί πηγή πλούσιων και πρωτότυπων πληροφοριών, καθώς και πρότυπο ιστορικής μουσικολογικής έρευνας του είδους. Με άξονα την ποιοτική μεθοδολογία, ευέλικτο στρατηγικό σχεδιασμό και ειδικά χαρακτηριστικά μελέτης περίπτωσης, η έρευνα αξιοποίησε συνδυαστικά στοιχεία από ποικίλες πηγές: πρωτότυπο αρχειακό υλικό διαφόρων μορφών (αυτόγραφα, χειρόγραφα, αντίγραφα, έντυπες εκδόσεις, επίσημα έγγραφα, αλληλογραφία, φωτογραφίες, τύπο, προγράμματα συναυλιών, βιβλιογραφία, ηχητικές καταγραφές, ηχητικές εκδόσεις κ.ά.) από το αρχείο του συνθέτη, φορείς (Εθνικό Ωδείο, Ένωση Ελλήνων Μουσουργών, Εθνική Λυρική Σκηνή, Κρατική Ορχήστρα Αθηνών, διαδικτυακό αρχείο Εθνικού Θεάτρου) και ιδιώτες. Παράλληλα χρησιμοποιήθηκε το αρχείο της ερευνήτριας-συγγραφέως που σχηματίστηκε για τον σκοπό αυτό και περιλαμβάνει τις καταγραφές της τακτικής επικοινωνίας της με τον συνθέτη (1998-2001), πλήθος συνεντεύξεων με πρόσωπα που σχετίστηκαν με τη ζωή και το έργο του Δραγατάκη, και πρωτότυπο οπτικοακουστικό υλικό. Ο τριγωνισμός των δεδομένων αποτελεί εχέγγυο εγκυρότητας της έρευνας. Στο ίδιο πλαίσιο συντάχθηκε και συμπεριλαμβάνεται η πρώτη πλήρης βιογραφία του συνθέτη που αποτυπώνει λεπτομέρειες και άγνωστες πτυχές του βίου του. Μέσα από τη διδακτορική αυτή διατριβή, που περιέχει τους καρπούς πολυετούς πρωτότυπης έρευνας, αποδίδεται στην ελληνική -και παγκόσμια- επιστημονική μουσικολογική κοινότητα η πλήρης και τεκμηριωμένη εργογραφία και βιογραφία του Δημήτρη Δραγατάκη, σε άμεση μεταξύ τους συσχέτιση. Οι επιπλέον αναδυόμενες διασυνδέσεις με τον μουσικό χώρο της προπολεμικής και μεταπολεμικής Ελλάδας, αποτελούν συμβολή και στη μελέτη της ιστορίας της έντεχνης ελληνικής μουσικής.
Λεωνίδας Ζώρας (1905-1987):
Authors: Κοντώση Σοφία
Published: August 2021

Ο Θεματικός Κατάλογος έργων του Λεωνίδα Ζώρα συντάχθηκε σύμφωνα με τις επιταγές της διεθνούς βιβλιογραφίας και μετά από μελέτη πολυάριθμων συγγραμμάτων του είδους του. Θεματικός και χρονολογικός, αποτελεί τον πρώτο κατάλογο αφιερωμένο στο έργο έλληνα συνθέτη που περιέχει ενσωματωμένο, επίσης σε χρονολογική ταξινόμηση, αριθμημένο και σχολιασμένο κατάλογο όλων των χειρογράφων, με στόχο να αποτελέσει τη βάση και το έναυσμα για κριτικές εκδόσεις των έργων του Ζώρα. Ταυτόχρονα, επιθυμώντας να αποτελέσει ένα σύγχρονο μορφολογικό πρότυπο για τη σύνταξη καταλόγων έργων ελλήνων συνθετών, περιλαμβάνει εκτενές εισαγωγικό σημείωμα στο οποίο εκτίθενται αναλυτικά οι γενικότεροι μεθοδολογικοί προβληματισμοί που αφορούν τη δομή αντίστοιχων επιστημονικών εργαλείων αλλά και του συγκεκριμένου ειδικότερα, οι πηγές που χρησιμοποιήθηκαν κατά τη σύνταξή του, οι αρχές δόμησης και αρίθμησης του καταλόγου χειρογράφων καθώς και η δομή των επιμέρους λημμάτων. Το κυρίως σώμα του συγγράμματος παρέχει ταξινομημένο το σύνολο των στοιχείων που απαιτούνται για τη μελέτη του έργου του συνθέτη, φιλοδοξώντας να προκαλέσει το ενδιαφέρον των μουσικολόγων για έρευνες που θα τεκμηριώσουν τη θέση του συνθετικού έργου του Ζώρα στο χώρο της ελληνικής μουσικής δημιουργίας όχι μόνο ως συνθέτη της Εθνικής Σχολής αλλά και του μοντερνισμού. Τέλος, ο Κατάλογος περιλαμβάνει σειρά παραρτημάτων και ευρετηρίων για τη διευκόλυνση όσων θέλουν περιστασιακά να τον συμβουλευτούν, καθώς και αναλυτικό βιογραφικό σημείωμα του συνθέτη.
Η συμμετοχή του συντελεστή εργασία στην διανομή του εθνικού εισοδήματος στην ελληνική οικονομία
Authors: Παυλίτσας Κωνσταντίνος
Published: August 2021

Η παρούσα εργασία αναφέρεται στη συμμετοχή του συντελεστή εργασία στη διανομή του εθνικού εισοδήματος στην ελληνική οικονομία για την περίοδο 1980-2004. Αντικειμενικός σκοπός είναι όχι απλώς η μέτρηση της συμμετοχής του συντελεστή εργασία στο εθνικό εισόδημα, αλλά η εξειδίκευση των παραγόντων που προσδιορίζουν αυτή τη συμμετοχή καθώς και οι επιδράσεις της διανομής του εισοδήματος στην οικονομική ανάπτυξη. Η χρονική αυτή περίοδος επιλέχθηκε για τρεις βασικούς λόγους. Πρώτον, οι εκλογικοί- πολιτικοί κύκλοι μετά το 1981 με την οικονομική πολιτική και τις οικονομικές επιδόσεις της χώρας καθώς και με τη συμμετοχή των συντελεστών στο εθνικό εισόδημα ελάχιστα έχει διερευνηθεί από τη σχετική βιβλιογραφία. Δεύτερον, το 1981 πραγματοποιήθηκε η ένταξη της Ελλάδος στην Ευρωπαϊκή Οικονομική Κοινότητα (Ε.Ο.Κ.). Ως συνέπεια η Ελλάδα βρίσκεται στο κατώφλι μιας νέας φάσης στην οικονομική και πολιτική της εξέλιξη. Τρίτον, η κρίσιμη επιλογή της ένταξης της χώρας στην Οικονομική Νομισματική Ένωση (ΟΝΕ) κατά τη διάρκεια της δεκαετίας του 1990 διαμόρφωσε ένα ιδιαίτερο ιστορικό πλαίσιο μελέτης της ελληνικής οικονομίας. Πρέπει να τονιστεί επίσης ότι η μελέτη στηρίζεται κυρίως σε στοιχεία της Εθνικής Στατιστικής Υπηρεσίας, της Τράπεζας Ελλάδος και της Eurostat. Υπάρχουν αρκετοί λόγοι για να ασχοληθεί κανείς με αυτό το θέμα. Η διανομή του εθνικού εισοδήματος στους συντελεστές παραγωγής αποτελεί ένα βασικό αντικείμενο της οικονομικής θεωρίας και έρευνας. Χαρακτηριστικά αναφέρεται ότι οι κλασικοί οικονομολόγοι θεωρούσαν τον προσδιορισμό των νόμων που διέπουν τη διανομή του εισοδήματος ως το κυρίαρχο πρόβλημα της πολιτικής οικονομίας. Επιπλέον, τα τελευταία χρόνια παρατηρείται μια συνεχής αυξανόμενη τάση συγκέντρωσης του ενδιαφέροντος των οικονομολόγων, τόσο σε θεωρητικό όσο και σε εμπειρικό επίπεδο στα θέματα διανομής του εισοδήματος². […]
Η διοικητική διαδικασία στην κοινωνική ασφάλιση
Authors: Μορφακίδης Χρήστος
Published: August 2021

Ο συγκεκριμένος στόχος της παρούσας εργασίας εντοπίζεται στην ανάδειξη του ιδιαίτερου χαρακτήρα της διοικητικής διαδικασίας στην κοινωνική ασφάλιση – εν όψει της, επίσης θιγόμενης στο πλαίσιο αυτής, ιδιαίτερης αποστολής της – σε σχέση με την αντίστοιχη γενική διοικητική διαδικασία που διέπει συνολικά τη Δημόσια Διοίκηση, όχι μέσα από μια εξαντλητική (ανέφικτη, άλλωστε) σύγκριση των ισχυόντων για κάθε μια κανόνων, αλλά μέσω του εντοπισμού εκείνων των πτυχών των συναφών κανόνων, αρχών και πρακτικών που κρίνονται ουσιωδέστερες και πιο καθοριστικές αυτού του ιδιαίτερου χαρακτήρα.
Η συνάφεια στην ποινική δίκη
Authors: Κωνσταντινίδης Ευστάθιος
Published: August 2021

Η παρούσα μελέτη που επιγράφεται "Η συνάφεια στην ποινική δίκη" αποτελεί την πρώτη προσπάθεια μιας ολοκληρωμένης προσέγγισης του εν λόγω θέματος. Η χρησιμότητα εξάλλου του σχετικού πονήματος, είναι προφανής, αφού η ανάγκη εφαρμογής των σχετικών με τη συνάφεια διατάξεων, αποτελεί καθημερινή δικαστηριακή πρακτική. Πολλά από τα επιμέρους θέματα ίσως αποτελέσουν τουλάχιστον αφορμή για περαιτέρω επιστημονικό διάλογο.
To φαινόμενο της δια Χριστόν σαλότητας στην ορθόδοξη χριστιανική παράδοση
Authors: Iwaniuk Andrzej
Published: August 2021

Το πρώτο κεφάλαιο παρουσιάζει τους 'μακαρισμούς' ως πρότυπο της ηθικής συμπεριφοράς των 'δια Χριστόν σαλών'. Αναλύονται οι έννοιες 'Μωρία' και 'σαλότητα' και η μεταξύ τους σχέση στην Παράδοση της Εκκλησίας. Το δεύτερο ασχολείται με την οριοθέτηση των χαρακτηριστικών των 'σαλών' και με τη χριστομίμητη ταπείνωσή τους. Το τρίτο κεφάλαιο εξετάζει το θέμα του σκανδάλου, της αυτοταπείνωσης και του εμπαιγμού του κόσμου στη ζωή των 'σαλών'. Το τέταρτο ασχολείται με την κλήση στην άσκηση της 'σαλότητας' με το σκοπό στον οποίο απέβλεπαν οι 'σαλοί' και με τη θέση τους στη ζωή της Εκκλησίας. Το πέμπτο εξετάζει το ήθος των ΄σαλών', οι οποίοι δια της ταπεινώσεώς τους και της αποταγής του κόσμου γεύθηκαν την εν Χριστώ ελευθερία και την άπειρη αγάπη του Θεού.
Η συμβολή του ελαιώδους εναιωρήματος Ca(0H)2 στην επούλωση οστικών κοιλοτήτων στις γνάθους
Authors: Αλμόμανι Χουσεΐν
Published: August 2021

Στην παρούσα πειραματική μελέτη εξετάστηκε η συμβολή του ελαιώδους εναιωρήματος Ca(OH)2 το οποίο φέρει την εμπορική επωνυμία osteoinductal®, στην επούλωση οστικών ελλείψεων της γναθοπροσωπικής χώρας. Χρησιμοποιήθηκαν 35 κόνικλοι, βάρους 3.5 - 5.5 χιλιογράμμων, στων οποίων τις κάτω γνάθους διανοίχθηκαν, υπό γενική αναισθησία, δύο κοιλότητες διαμέτρου 3mm - 4mm. Στη μία εκ των δύο κοιλοτήτων τοποθετήθηκε το προαναφερθέν υλικό ενώ η ετέρα κοιλότης εχρησίμευσε ως μάρτυς. Τα πειραματόζωα θυσιάστηκαν κατά ομάδες μία εβδομάδα, δύο εβδομάδες, τρεις εβδομάδες και ένα μήνα μετά την τοποθέτηση του υλικού. Ακολούθησε ιστολογικός έλεγχος όλων των κοιλοτήτων και μορφομετρική εκτίμηση με σύστημα ανάλυσης εικόνας (image analysis system) σε άπαντα τα πειραματόζωα. Διαπιστώθηκε ότι, κατά την διάρκεια των πρώτων τριών εβδομάδων, οι κοιλότητες στις οποίες είχε τοποθετηθεί osteoinductal® παρουσίαζαν αυξημένη οστεοβλαστική δραστηριότητα σε σχέση με τους μάρτυρες. Αντιθέτως στα παρασκευάσματα που ελήφθησαν ένα μήνα μετά την τοποθέτηση του osteoinductal® παρετηρήθη μειωμένη οστεοβλαστική δραστηριότητα σε σύγκριση με τις κοιλότητες-μάρτυρες. Η εν λόγω μείωση δικαιολογείται από το γεγονός ότι στις κοιλότητες όπου είχε τοποθετηθεί osteoinductal® είχε πλέον ολοκληρωθεί η επούλωση, ενώ στις κοιλότητες-μάρτυρες η επούλωση συνεχιζόταν. Τα αποτελέσματα της ημετέρας πειραματικής μελέτης έδειξαν ότι το υλικό osteoinductal® επιταχύνει την επούλωση των οστικών ελλείψεων και ως εκ τούτου αποτελεί χρήσιμο υλικό για την γναθοχειρουργική και την οδοντιατρική.
Ανίχνευση και ταυτοποίηση των εντεροϊών του ανθρώπου (πολιοϊών, Coxsackie B και ECHO ιών) με τεχνικές μοριακής βιολογίας
Authors: Γεωργοπούλου Αμαλία-Ελευθερία
Published: August 2021

Το γένος των εντεροϊών αποτελείται από 64 μη ελυτροφόρους, μικρούς RNA ιούς, που ανήκουν στην οικογένεια Picornaviridae. Στο γένος αυτό συμπεριλαμβάνονται οι πολιοϊοί, οι ιοί Coxsackie Α και Β, οι ECHO ιοί και οι εντεροϊοί 68-71. Οι εντεροϊοί προκαλούν στον άνθρωπο ασθένειες ποικίλουσας σοβαρότητας, μπορεί όμως και να παραμείνουν ασυμπτωματικοί επί μακρόν. Η κατανομή τους είναι παγκόσμια και σε ήπια κλίματα η κυκλοφορία τους αυξάνεται στη διάρκεια του καλοκαιριού και στις αρχές του φθινοπώρου. Οι πολιοϊοί δύνανται να προκαλέσουν από παραλυτική πολιομυελίτιδα έως και αδιαφοροποίητη εμπύρετο νόσο, κυρίως κατά τη διάρκεια του καλοκαιριού. Οι Coxsackie Β ιοί, αντίστοιχα συνδέονται με πλευροδυνία, περικαρδίτιδα και μυοκαρδίτιδα, μηνιγγίτιδα και εγκεφαλίτιδα κλπ. Οι ECHO ιοί είναι οι λιγότερο παθογόνοι από τους εντεροϊούς μπορεί όμως να προκαλέσουν εντερικές λοιμώξεις, μηνιγγίτιδα κλπ. Με στόχο την μοριακή διαφοροποίηση των προτύπων στελεχών των πολιοϊών, των Coxsackie Β ιών και των ECHO ιών εφαρμόσθηκε η μέθοδος της Αλυσιδωτής Αντίδρασης της Πολυμεράσης (PCR), σε συνδυασμό με πολυμορφισμούς μήκους μετά από επώαση με περιοριστικά ένζυμα (RFLP). Για την αξιολόγηση της μεθόδου σε κλινικό επίπεδο έγινε εφαρμογή της σε ένα συνολικό αριθμό 63 κλινικών δειγμάτων. Για την PCR χρησιμοποιήθηκε το ζεύγος των κοινών, για τους εντεροϊούς, εκκινητικών μορίων UC53/UG52, τα οποία επεκτείνουν αλληλουχίες στην συντηρητική 5' μη κωδική περιοχή του γενώματος των εντεροϊών. Για την RFLP ανάλυση χρησιμοποιήθηκαν τα περιοριστικά ένζυμα Haelll, Ddel, Ncol, Hpall, Styl και Aval. Σε αντίθεση με τους Coxsackie Β και τους ECHO ιούς, οι πολιοϊοί διαφοροποιήθηκαν πλήρως τόσο μεταξύ τους, όσο και με τους υπόλοιπους εντεροϊούς. Τα ευρήματα αυτά υποδηλώνουν την τελείως διαφορετική πορεία που ακολούθησαν οι διάφορες ομάδες των εντεροϊών, εξαιτίας των διαφορετικών εξελικτικών πιέσεων που ασκήθηκαν με την πάροδο του χρόνου στους ιούς αυτούς.
Η θεολογία του καλού και του αγαθού στον Άγιο Διονύσιο τον Αρεοπαγίτη
Authors: Pupaza Daniel
Published: August 2021

Διατρέχοντας όλα τα συγγράμματα που συνάχθηκαν υπό την ονομασία Corpus Dionysiacum (CD) εκπονήσαμε μια μελέτη, η οποία σκοπός έχει να προβάλει τη διδασκαλία του συγγραφέα τους, του αγίου Διονυσίου του Αρεοπαγίτου, με προοπτική των δύο κεντρικών εννοιών της θεολογίας του: το Καλό και το Αγαθό. Προσεγγίσαμε την περί του Καλού και Αγαθού διδασκαλία του αγίου Πατρός επισκοπώντας ολόκληρη την διάρθρωση της αρεοπαγιτικής θεολογίας σχετικά με τα πιο γενικά θέματα• αυτά αφορούν: τον Θεό, την καθολική πρόνοιά Του, την ιεραρχία των όντων, την εν Χριστώ οικονομία Του, καθώς και τη δυνατότητα της συμβολικής και μυστηριακής γνώσης Του μέσα στην Εκκλησία. Σ’ όλες αυτές τις βαθμίδες αποβλέπαμε να ανακαλύπτουμε την παρουσία του Καλού και Αγαθού, - αυτά τα δύο θεία ονόματα είναι αχώριστα συνδεδεμένα στην συλλογιστική του αγίου Διονυσίου - ως δύναμη ή ενέργεια, μέσα από τη μετοχή ή αμεθεξία, από τη γνώση ή αγνωσία. Η μελέτη μας δεν κατορθώνει να προβάλει την πρωτοτυπία του θείου Διονυσίου, ο οποίος διδάσκει πως ο Θεός δεν είναι μόνο υπερουσίως το Φως ή ο Έρως, αλλά προπαντός το Καλό και Αγαθό. Κατά τον Αρεοπαγίτη με τη μετοχή του στα μυστήρια της Εκκλησίας ο χριστιανός έχει τη δυνατότητα να βιώσει τη θεία Ωραιότητα και Αγαθότητα, ακόμα και να ενωθεί μυστικώς με το καλό και αγαθό Θεό, ο Οποίος του χαρίζει το δώρο της θεώσεως ως μια υπερκόσμια καλλοποιΐα και αγαθοποιΐα.
Λέιζερ στενών παλμών στο υπεριώδες
Authors: Ζήγκος Δημήτριος
Published: August 2021

Κατασκευή και μελέτη ενός λέιζερ ικανού να παρέχει παλμούς με διάρκειες που κυμαίνονται από μερικές εκατοντάδες έως μερικές δεκάδες ps. Η διάταξη όφειλε να παραμείνει διπλή. Η τεχνική που επιλέχθηκε ήταν η εγκλείδωση των φάσεων των ιδιοσυχνοτήτων της κοιλότητας του λέιζερ (mode-locking) και μάλιστα στην παθητική μορφή. Οι κορέσιμοι απορροφητές ήταν είτε υγρής είτε αέριας κατάστασης. Μελετήθηκε εκτενώς αέριος κορέσιμος απορροφητής (HgBr), ο οποίος θεωρείται ότι μπορεί να προσομοιάσει καλύτερα τον ιδανικό κορέσιμο απορροφητή.
Ανθρωποκτόνοι κατ' εξακολούθηση και κατά συρροή
Authors: Παπαϊωάννου Παναγιώτης
Published: August 2021

Η μελέτη προσεγγίζει τον εγκληματικό τύπο του πολλαπλού ανθρωποκτόνου, εξειδικεύοντας στον ορισμό και την τυπολόγηση των ανθρωποκτόνων κατ΄εξακολούθηση και κατά συρροή, όπως αυτοί εμφανίζονται στα ελληνικά εγκληματολογικά χρονικά. Κατ΄αρχήν (Μέρος Πρώτο) επιχειρείται η κατασκευή ορισμού για τον καθένα από τους δύο αυτούς εγκληματικούς τύπους, συμβατού με την ελληνική ποινική θεωρία και μια ορολογική αποσαφήνιση των δύο αυτών τύπων, τόσο μεταξύ τους, όσο και καθενός από αυτούς σε σχέση με μια σειρά από συναφή πολυανθρωποκτόνα φαινόμενα (λ.χ. εγκλήματα τιμής, ωφελιμιστικά εγκλήματα, τρομοκρατικές πράξεις). Για την οικοδόμηση των ορισμών αξιοποιείται μια αναφορά στην ιστορική διαδρομή των όρων στο διεθνή χώρο. Εν συνεχεία, μέσα από αξιοποίηση δημοσιευμένων αποφάσεων και βουλευμάτων, δημοσιευμάτων του τύπου και αυθεντικού υλικού δικογραφιών, επιλέγεται το ερευνητέο υλικό. Δώδεκα περιπτώσεις ελλήνων δραστών αποτελούν το τελικώς ερευνητέο υλικό, έξι ανθρωποκτόνων κατ΄εξακολούθηση και αντίστοιχες ανθρωποκτόνων κατά συρροή, οι οποίες μελετώνται (Μέρος Δεύτερο και Μέρος Τρίτο) με τη μέθοδο της ανάλυσης περίπτωσης (case study), με έμφαση στη διαδικασία μέσα από την οποία οι περιπτώσεις αυτές αντιμετωπίστηκαν από το Ελληνικό Σύστημα Ποινικής Δικαιοσύνης, με παράλληλη ανάδειξη των κρισιμότερων ζητημάτων (μ.α. ιδιαιτερότητες και σημειολογία modus operandi, θέματα ψυχικής υγείας των δραστών, ποσοτικές διαστάσεις του φαινομένου) που έχουν μελετηθεί σε αντίστοιχες περιπτώσεις στο διεθνές παράδειγμα. Στο τελευταίο (Τέταρτο) Μέρος επιχειρείται μια χαρτογράφηση των παραγόντων εγκληματογένεσης για καθέναν από τους δύο τύπους και γίνεται αναφορά στις αναπαραστάσεις της πολλαπλής ανθρωποκτονίας και τη σημασία τους για τα σύγχρονα περί το έγκλημα αισθητήρια των δυτικών κοινωνιών.
Ανάπτυξη της φυσικοχημείας
Authors: Μασαβέτας Αθανάσιος
Published: August 2021

Ο ορισμός, η ταξινόμηση και η απόδειξη συνιστούν την τριλογία των μεθόδων της ανάπτυξης και της συστηματικής παρουσίασης της Φυσικοχημείας. Με τον ορισμό αποκαλύπτουμε το λογικό βάθος μιας έννοιας και κατ’αυτό την καθιστούμε σαφή. Με την ταξινόμηση οριοθετούμε το λογικό πλάτος μιας έννοιας και κατ’αυτό την καθιστούμε ευκρινή. Σαφής και ευκρινής είναι οι δυο συνιστώσες του όρου ακριβής προκειμένου περί χαρακτηρισμών που αφορούν έννοιες. Κάθε επιστήμη επιδιώκει να διαμορφώσει ακριβείς έννοιες για το γνωστικό της αντικείμενο. Οι αποσαφηνίσεις και οι διευκρινίσεις γίνονται με τη χρήση λογικών κρίσεων. Αυτές οι λογικές κρίσεις πρέπει να είναι τεκμηριωμένες, κάτι που επιτυγχάνεται μόνο μέσω αποδείξεων. Απόδειξη είναι η παραγωγή της αλήθειας ή της πιθανότητας μιας κρίσης από άλλες κρίσεις αληθείς ή πιθανές. Η συνεισφορά της παρούσας διατριβής σε κάθε μια από αυτές τις τρεις συνιστώσες του γνωσιοθεωρητικού «είναι» της φυσικοχημείας συνίσταται –κυρίως, αλλά όχι μόνο– στο ότι: ως προς τον ορισμό, αναδεικνύει γενικά την έννοια και τη σημασία των φορμαλιστικών ορισμών στη Φυσικοχημεία και ειδικότερα επιλύει τον γρίφο για τα πολλά, διαφορετικά δέλτα της Φυσικοχημείας. ως προς την ταξινόμηση, διερευνά τα είδη και τις δυνατότητες των κλιμάκων μέτρησης και επιχειρεί μια αλγεβρική θεώρηση της διατακτικής ταξινόμησης, της γνήσιας ταξινόμησης και της καταχρηστικής ταξινόμησης. ως προς την απόδειξη, επισημαίνει το θέμα των ατοπημάτων στις μαθηματικές αποδείξεις της Φυσικοχημείας και ειδικότερα αποκαλύπτει το ζήτημα της αλόγιστης χρήσης του κυκλικού κανόνα του Διαφορικού Λογισμού στη Φυσικοχημεία.
Isolation and study of bacteria able to degrade pesticides contained in the wastewaters produced by the fruit-packaging industry
Authors: Περουσον Κιαρα
Published: August 2021

Κατά την αποθηκευσής τους, τα φρούτα είναι ιδιαίτερα ευαίσθητα σε μυκητολογικές προσβολές ή άλλες φυσιολογικές διαταραχές, που περιορίζουν την εμπορικη τους αξία. Οι μετασυλλεκτικές εφαρμογές μυκητοκτόνων όπως τα thiabendazole (TBZ), imazalil (IMZ), και ortho-phenyl-phenol (OPP), αλλά και αντιοξειδωτικών όπως το diphenylamine (DPA) είναι ο πιο αποτελεσματικός τρόπος αντιμετώπισης ανάλογων προβλημάτων που παρουσιάζονται κατά την αποθήκευση. Οι μέθοδοι εφαρμογής των γεωργικών φαρμάκων που χρησιμοποιούνται στα συσκευαστήρια φρούτων βασίζονται στη χρήση νερού και οδηγούν στο τέλος της διαδικασίας στην παραγωγή μεγάλου όγκου υγρών αποβλήτων με υψηλές συγκεντρώσεις γεωργικών φαρμάκων. Η άμεση απόριψη των παραγόμενων υγρών αποβλήτων στο περιβάλλον, χωρίς προηγούμενη επεξεργασία, αποτελεί σοβαρό κίνδυνο σημειακής ρύπανσης. Ως εκ τούτου, απαιτείται η ύπαρξη ενός συστήματος διαχείρισης ικανού να αποτοξικοποιήσει τα υγρά απόβλητα που προέρχονται από τα συσκευαστήρια φρούτων. Ωστόσο, το μόνο κατοχυρωμένο με δίπλωμα ευρεσιτεχνίας σύστημα διαχείρισης υγρών αποβλήτων (CONTROL TEC-ECO® system) χαρακτηρίζεται από ιδιαίτερα υψηλό κόστος αποκλείοντας έτσι τη γενικευμένη χρήση του στην αγορά. Συνεπώς, υπάρχει ανάγκη για μια αειφόρο, φθηνή, αποτελεσματική και φιλική προς το περιβάλλον μέθοδο αποτοξικοποίησης των αποβλήτων που παράγονται από τα συσκευαστήρια φρούτων. Η ανάπτυξη βιολόγικών συστημάτων διαχείρισης με βάση την ικανότητα των μικροοργανισμών να διασπούν τα γεωργικά φάρμακα είναι μια πολλά υποσχόμενη προοπτική για το μέλλον. Ωστόσο, οι γνώσεις μας σχετικά με την μικροβιακή αποτοξικοποίηση των συγκεκριμένων γεωργικών φαρμάκων είναι ελάχιστες (OPP, DPA) έως μηδαμινές (TBZ, IMZ). Για το λόγο αυτό, βασικός ερευνητικός στόχος της παρούσας διδακτορικής διατριβής ήταν η απομόνωση και ο χαρακτηρισμός βακτηρίων ικανών να διασπούν τα κύρια γεωργικά φάρμακα που χρησιμοποιούνται στη βιομηχανία της συσκευασίας των φρούτων (TBZ, IMZ, OPP, and DPA). Εμπλουτισμένες καλλιέργειες από εδάφη που συλλέχθηκαν από σημεία όπου απορίπτονταν υγρά απόβλητα από συσκευαστήρια φρούτων οδήγησαν στην απομόνωση βακτηρίων ικανών να διασπούν ΤΒΖ, ΟΡΡ και DPA, αποδεικνύοντας υψηλό δυναμικό για εφαρμογή τους σε συστήματα αποτοξικοποίησης, ενώ παρά τις όποιες προσπάθειες δεν αποδείχτηκε δυνατή η απομόνωση κάποιου βακτηρίου ικανού να διασπάσει το ΙΜΖ.
Μελέτη της πολυπαραγοντικής αναλγησίας στο μετεγχειρητικό πόνο μετά από λαπαροσκοπική χολοκυστεκτομή
Authors: Κοτσόβολης Γεώργιος
Published: August 2021

Σκοπός:Ο βασικός σκοπός της μελέτης ήταν να ελεγχθεί αν ο συνδυασμός γκαμπαπεντίνης (600mg 4ώρες προεγχειρητικά, 600mg 24ώρες μετά), κεταμίνης (0.3mg/kg πριν την αναισθησία), λορνοξικάμης (8mg πριν την αναισθησία και 8mg/12ώρες) και τοπικής έγχυσης ροπιβακαΐνης (5ml 7.5% στα σημεία εισόδου των trocar) έχει καλύτερη αναλγητική δράση σε σχέση με το καθένα από αυτά τα φάρμακα ξεχωριστά τις πρώτες 24 ώρες μετά από λαπαροσκοπική χολοκυστεκτομή. Δευτερεύων σκοπός ήταν να εξετασθεί αν αυτός συνδυασμός έχει λιγότερες επιπλοκές σχετιζόμενες με την κατανάλωση οπιοειδών.Μέθοδος:Διεξήχθη μία ελεγχόμενη τυχαιοποιημένη μελέτη σε 2 νοσηλευτικά κέντρα. 148 ασθενείς ηλικίας 18-70 ετών κατανεμήθηκαν τυχαία σε 6 ομάδες (28 σε κάθε ομάδα) με τη χρήση λογισμικού: A (γκαμπαπεντίνη/κεταμίνη/λορνοξικάμη/ροπιβακαΐνη), B (γκαμπαπεντίνη/placebo/placebo/placebo), Γ (placebo/κεταμίνη/placebo/placebo), Δ (placebo/placebo/λορνοξικάμη/placebo), E (placebo/placebo/placebo/ροπιβακαΐνη) και ΣΤ (placebo/placebo/placebo/placebo). Μόνο ο κύριος ερευνητής γνώριζε την ομάδα κάθε ασθενούς και παρείχε τα φάρμακα και τα εικονικά φάρμακα σε καλυμμένες προγεμισμένες σύριγγες. Η κύρια έκβαση της μελέτης ήταν η 24ωρη κατανάλωση μορφίνης. Δευτερεύουσες εκβάσεις ήταν η συχνότητα των σχετιζόμενων με τα οπιοειδή επιπλοκών (ναυτία, έμετος, καταστολή, κνησμός και δυσκολία ούρησης).Αποτελέσματα:Μόνο οι ομάδες Α (6.4mg), B (9.46mg) και Δ (9.36mg) είχαν χαμηλότερη κατανάλωση μορφίνης σε σχέση με την ομάδα ελέγχου (20.29mg) (p<0.001, p=0.01 και p=0.008 αντίστοιχα). Η ομάδα Α δε διέφερε από τις ομάδες Β και Δ (p=0.92, p=0.93). Υπήρξε διαφορά μόνο στα επεισόδια ναυτίας και μόνο μεταξύ των ομάδων Α (n=5) και της ομάδας ελέγχου (n=12) (p=0.018). Συμπεράσματα:Ο συνδυασμός γκαμπαπεντίνης, κεταμίνης, λορνοξικάμης, και τοπικής έγχυσης ροπιβακαΐνης δεν έχει ισχυρότερη αναλγητική δράση σε σχέση με μόνη την γκαμπαπεντίνη ή τη λορνοξικάμη μετά από λαπαροσκοπική χολοκυστεκτομή. Ο συνδυασμός μειώνει μόνο τη συχνότητα της μετεγχειρητικής ναυτίας αλλά απαιτούνται μεγαλύτερες μελέτες για την εξαγωγή ασφαλών συμπερασμάτων.